Document ID: /roh_data/filtered/fineweb-2-filterrobots_roh.jsonl.gz/61661

Autos che sgolan, roboters che clegian la maila giu da la bostga ubain dronas che mainan la posta. Ils uffants han ina fantasia stravagada sch'i va per la dumonda: Co vesa tia vita ora en 100 onns?
En furma d’ina pitschna concurrenza avain nus dumandà ils uffants rumantschs da dissegnar u descriver lur visiuns. E survegnì avain ina massa maletgs da tut las valladas da la Rumantschia.
Duas da questas ideas èn dadas en egl spezialmain. Per ina l’idea da Cuno da Mustér. Sia visiun è stada ch’ils velos da l’avegnir na dovran betg pli rodas. Els sgolan simplamain tras la natira. Ubain lura er la visiun da Samuel da Samedan. El ans ha quintà da sia idea co ch'il Chalandamarz 2.0 pudess vesair ora in 100 onns.
Questas duas ideas ed ina resumaziun da diversas autras visiuns en stadas en il focus dal Minisguard.
Deplorablamain ha il temp bastì per realisar be dus da prest 100 ideas. Ma guarda quà. Èn quai forsa ils autos dal Grischun en 100 onns?
Però betg be en garascha vegn bler a sa midar. Er en la chasa sez. Per exempel uschia?
Blers uffants fan ozendi er quitads per lur avegnir. Co vegn pomai la natira a sa midar? Tgi sa sch'i dat forsa bainbaud zebras en las muntognas?
En ina chaussa paran ils uffants dentant dad esser d’accords. Noss avegnir vegn ad esser plain cun roboters e dronas.
Sche era ti vuls anc publitgar tia visiun sin questa pagina – ans trametta ella via email ad <email-pii>
Nus ans legrain da tias ideas!